ช่วงสั้นยังต้องระมัดระวังความผันผวนของดัชนี
InnovestX มองว่าตลาดแรงงานสหรัฐฯ เริ่มส่งสัญญาณชะลอลงมากขึ้น เห็นได้จากตำแหน่งงานเปิดใหม่ของสหรัฐฯ (JOLT) เดือน ส.ค. ที่ลดลงรุนแรง
InnovestX มองว่าตลาดแรงงานสหรัฐฯ เริ่มส่งสัญญาณชะลอลงมากขึ้น เห็นได้จากตำแหน่งงานเปิดใหม่ของสหรัฐฯ (JOLT) เดือน ส.ค. ที่ลดลงรุนแรง
16 ต.ค. 2565

InnovestX มองว่าตลาดแรงงานสหรัฐฯ เริ่มส่งสัญญาณชะลอลงมากขึ้น เห็นได้จากตำแหน่งงานเปิดใหม่ของสหรัฐฯ (JOLT) เดือน ส.ค. ที่ลดลงรุนแรง ซึ่งเป็นการลดลงของภาคบริการเป็นส่วนใหญ่ สอดคล้องกับมุมมองของเราที่ว่า การชะลอตัวของเศรษฐกิจสหรัฐฯ จะเริ่มขยายจากภาคการผลิตสู่ภาคบริการมากขึ้น (สะท้อนจากดัชนี ISM และ PMI) ซึ่งส่วนหนึ่งเป็นผลจากต้นทุนทางการเงินและค่าครองชีพที่สูงขึ้นทำให้ผู้คนเริ่มลดการจับจ่ายลง
ภาพเช่นนี้จะทำให้ดัชนีชี้วัดตลาดแรงงาน เช่น การจ้างงานภาคเอกชนของ ADP อัตราว่างงาน รวมถึงตัวเลขขอรับสวัสดิการว่างงานเริ่มชะลอลง และลดแรงกดดันด้านค่าจ้างในระยะต่อไป นอกจากผลกระทบด้านเศรษฐกิจแล้ว การขึ้นดอกเบี้ยของ Fed ทำให้ธนาคารกลางอื่น ๆ ขึ้นรุนแรงตามและทำให้สภาวะการเงินตึงตัวทั่วโลก นำไปสู่ความผันผวนในตลาดเงินทุนโลก โดยเฉพาะอังกฤษที่นโยบายการคลังที่ผิดพลาดนำไปสู่การเทขายพันธบัตรรัฐบาลอังกฤษจนทำให้กองทุน Pension Fund ที่ถือตราสารดังกล่าวจำนวนมากเสี่ยงล้มละลาย
โดยทำให้อังกฤษต้องกลับทิศนโยบายในภายหลังนั้น บ่งชี้ถึงความปั่นป่วนทางการเงินที่จะมีมากขึ้นหลังการทำนโยบายการเงินตึงตัวของ Fed ซึ่งจะทำให้เจ้าหน้าที่ Fed เองจะเริ่มตั้งคำถามกับทิศทางนโยบายการเงินที่ตึงตัว และนำมาสู่ความเสี่ยงเสถียรภาพการเงินโลกในอนาคต
ทั้งนี้แม้ InnovestX ยังคงเชื่อว่าตลาดกำลังจะปรับตัวเข้าสู่สมดุลใหม่ แต่อย่างไรก็ตาม ความเสี่ยงในระยะต่อไป ได้แก่ ความผิดพลาดในการดำเนินนโยบายเศรษฐกิจที่อาจมีมากขึ้นจากการ Fed Hawkishness ซึ่งอาจกดดันให้บรรยากาศการลงทุนในตลาดหุ้นทั่วโลก รวมทั้งตลาดหุ้นไทยจะยังมีความผันผวนสูงและมี Upside จำกัดในระยะสั้น ดังนั้นกลยุทธ์การลงทุนจึงยังต้องพิจารณาปัจจัยพื้นฐาน โดยมุ่งเน้นในสินทรัพย์/ตลาดที่ยังมีความแข็งแกร่ง ต้านทานการขึ้นดอกเบี้ยและการชะลอลงของเศรษฐกิจได้ ดังนี้
1)หุ้นธนาคาร ซึ่งคาดกำไรไตรมาส 3/65 ออกมาเติบโตดี และมีแนวโน้มที่จะได้ประโยชน์มากสุดจากวัฏจักรดอกเบี้ยขาขึ้น เลือก BBL, KTB, KBANK
2)หุ้นกลุ่มอื่น ซึ่งคาดจะพรีวิวโมเมนตัมกำไรยังแข็งแกร่งในไตรมาส 3/65 เลือก HMPRO, CRC, CPF, ZEN, SNNP และ AOT
ขณะที่ช่วงสั้นแนะนำให้ เพิ่มความระมัดระวัง หรือ หลีกเลี่ยงการลงทุนออกไปก่อน สำหรับหุ้นที่มีปัจจัยเสี่ยงกดดันผลประกอบการ ดังนี้
1)หุ้นโรงกลั่น หลังคาดงบไตรมาส 3/65 อาจได้รับผลกระทบค่าการกลั่นลดลง และขาดทุนสต๊อก โดยเฉพาะ บจ. ที่ไม่ได้ทำ Hedging
2)หุ้นเดินเรือซึ่งคาดได้รับผลกระทบจากอุปทานเรือใหม่ที่เข้ามาและอุปสงค์การขนส่งสินค้าเริ่มชะลอตัวลงตามภาวะเศรษฐกิจโลก
3)หุ้นปาล์ม ซึ่งคาดผลประกอบการยังถูกกดดันจากราคาปาล์มที่อยู่ในทิศทางขาลง เนื่องจากมีผลผลิตปาล์มที่สูงขึ้นในอินโดนีเซียและมาเลเซีย รวมทั้งหุ้นน้ำตาล หลังคาดผลผลิตน้ำตาลโลกจะเพิ่มขึ้น เนื่องจากสภาพอากาศที่ดีในบราซิล อินเดีย และไทย
 
 